b'\n_START_ARTICLE_\nObznana\n_START_PARAGRAPH_\nObznana (slovensko razglas) je zakon vlade Kraljevine SHS, sprejet v no\xc4\x8di z 29. na 30. december 1920, s katero je do sprejema ustave prepovedana\xc2\xa0\xc2\xbbvsaka komunisti\xc4\x8dna in druga ru\xc5\xa1ilna propaganda\xc2\xab. Poslancem Komunisti\xc4\x8dne partije Jugoslavije, ki je na volitvah 28. novembra istega leta dobila 198.736 glasov in s tem 58 poslanskih mest, s \xc4\x8dimer je bila tretja najve\xc4\x8dja stranka v dr\xc5\xbeavi, so bili mandati odvzeti. Besedilo razglasa je bilo ve\xc4\x8dinoma delo ministra za notranje zadeve, Milorada Dra\xc5\xa1kovi\xc4\x87a, pod njim pa je bil podpisan predsednik vlade, Miljenko Vesni\xc4\x87 ter vsi ministri. Obznana je bila objavljena z obrazlo\xc5\xbeitvijo, da komunisti pripravljajo dr\xc5\xbeavni prevrat, zaradi \xc4\x8desar so prepovedali njihovo javno delovanje._NEWLINE_Obznana je slu\xc5\xbeila kot povod za vrsto nasilnih reakcij, med njimi spodleteli poskus atentata na prestolonaslednika Aleksandra v Beogradu 28. junija 1921, na dan razglasitve Vidovdanske ustave. Atentator Spasoje Stei\xc4\x87 je na zasli\xc5\xa1anju izpovedal svoje komunisti\xc4\x8dno prepri\xc4\x8danje. Na oddihu v Delnicah je bil 21. junija 1921 ubit notranji minister Milorad Dra\xc5\xa1kovi\xc4\x87. Atentator je bil Alija Alijagi\xc4\x87, pripadnik skupine mladih komunistov\xc2\xa0\xc2\xbbRde\xc4\x8da pravica\xc2\xab\xc2\xa0iz Bijeljine.\n_START_SECTION_\nMala obznana\n_START_PARAGRAPH_\nZ izrazom mala obznana se navadno ozna\xc4\x8duje razglas, s katerim je jugoslovanska vlada Pa\xc5\xa1i\xc4\x87-Pribi\xc4\x8devi\xc4\x87a 12. julija 1924 razpustila vse delavske organizacije._NEWLINE_Dne 11. julija 1924 je bila ministrska odredba odposlana pokrajinskim oblastem v obliki \xc5\xa1ifrirane depe\xc5\xa1e, naslednji dan pa \xc5\xa1e kot okro\xc5\xbenica, ki jo je veliki \xc5\xbeupan v Ljubljani prejel 13. julija. Se istega dne, kot lahko ugotovimo po delovodniku v Arhivu SR Slovenije, je poslal\xc2\xa0\xc2\xbbmalo Obznano\xc2\xab\xc2\xa0v ukrepanje ni\xc5\xbejim oblastem. Kopija\xc2\xa0\xc2\xbbmale Obznane\xc2\xab\xc2\xa0se je ohranila le v arhivu Instituta za historiju radni\xc4\x8dkog pokreta Hrvatske v Zagrebu, grupa II, inv. \xc5\xa1t. 77.'